  Россиысь биатлонистъёслэн огазеяськонзылэн пресс-службаез Анжелика Тихонова корреспондент Россилэн азьмуртэз Владимир Путин Пекинын Олимпи шудонъёсын вормонъёс басьтэм спортсменъёсты кун данъетъёсын пусйиз. Со пумысен косэтэз (указ) эрикрадо ивортодэтъя нимлыко интернет-порталэ поттӥзы. Данъетъёс басьтӥсьёс пӧлы Удмуртиысь биатлонистка Ульяна Нигматуллина но сюриз. Со суро эстафетаын бронза но нылкышноослэн эстафетаязы азвесь медальёс басьтӥз. Со понна спортсменкаез «За заслуги перед Отечеством» орденлэн I степенё медаленыз пусйизы. Ватсалом, Олимпи шудонъёсы Удмуртиысь куасэн бызьылӥсь Лилия Васильева но пыриськиз. Нылмурт классика амалэн нимаз стартэн 10 иськеме бызьылӥз но 15-тӥ инты басьтӥз. Нош Можгаын вордӥськем но али Пермь улосвыл понна ӵоошатскись биатлонистка Валерия Васнецова Олимпи шудонъёс улсын стартъёсы коронавирусэн черламеныз сэрен потыны ӧз быгаты. Нялтас вераса, кун данъетъёсын Россиысь оглом 68 спортсменъёсты пусйизы. Соос Александр Невский, Дружбы орденъёс, «За заслуги перед Отечеством» орденлэсь I, II степенё медальёссэ басьтозы. Тегъёс: УльянаНигматуллина Россия Олимпиада Удмуртия Спорт  